SL Uradni list Evropske unije C 270/15

Objava vloge na podlagi člena 6(2) Uredbe Sveta (ES) št. 510/2006 o zaščiti geografskih označb in označb porekla za kmetijske proizvode in živila

(2007/C 270/09)

Ta objava daje pravico do ugovora zoper vlogo na podlagi člena 7 Uredbe Sveta (ES) št. 510/2006 (1). Izjavo o ugovoru mora Komisija prejeti v šestih mesecih po dnevu te objave.

POVZETEK

UREDBA SVETA (ES) št. 510/2006

„OIGNON DOUX DES CEVENNES“

ES št.: FR/PDO/005/0314/25.09.2003

ZOP ( X ) ZGO ( )

Ta povzetek zajema glavne elemente specifikacije proizvoda za informativne namene.

1. Pristojna služba v državi članici:

Naziv: Institut National de l'Origine et de la Qualité (INAO) Naslov: 51, rue d'Anjou F-75008 Paris Telefon: (33) 153 89 80 00 Telefaks: (33) 142 25 57 97 E-naslov: info@inao.gouv.fr

2. Vlagatelj:

Naziv: Association de Défense de l'Oignon Doux des Cévennes (A.D.O.C.) Naslov: 15, avenue Emmanuel d'Alzon F-30120 Le Vigan Telefon: (33) 467 82 69 34 Telefaks: (33) 467 82 69 16 E-naslov: defenseoignondoux.cevennes@wanadoo.fr Sestava: proizvajalci/predelovalci ( X ) drugo ( )

3. Vrsta proizvoda:

Skupina 1.6 Sadje, zelenjava in žita, sveži ali predelani

4. Specifikacija:

(povzetek zahtev v skladu s členom 4(2) Uredbe (ES) št. 510/2006)

4.1 Ime: „Oignon doux des Cévennes“

4.2 Opis: Čebula za shranjevanje bisernate do bakrene barve z veliko čebulico okrogle do rombaste oblike, svetleča, s tankimi in prosojnimi listi. Luskolisti so debeli, njihovo meso je belo, srednje trdno in sočno. Vsebnost suhe snovi je nižja od 10 %. Surova čebula ima hrustljavo meso, ki ni pekoče in grenko, ima pa nežno in uravnoteženo aromo. Kuhana čebula ohrani svetlečo barvo in v ustih postane prosojna, voljna, sočna in sladka brez grenkobe, njena aroma spominja na kostanj in žar.

4.3 Geografsko območje: Čebula se seje, prideluje in pakira na geografskem območju, ki ga sestavljajo naslednje občine v departmaju Gard: Arphy; Arre; Arrigas; Aulas; Aumessas; Avèze; Bez-et-Esparon; Bréau-et-Salagosse; Colognac; Cros; Lasalle; Mandagout; Mars; Molières-Cavaillac; Monoblet; Notre-Dame-de-la-Rouvière; Pommiers; Roquedur; Saint-André-de-Majencoules; Saint-André-de-Valborgne; Saint-Bonnet-de-Salendrinque; Saint-Bresson; Sainte-Croix-de-Caderle; Saint-Julien-de-la-Nef; Saint-Laurent-le-Minier; Saint-Martial; Saint-Roman-de-Codières; Soudorgues; Sumène; Vabres; Valleraugue; Vigan.

4.4 Dokazilo o poreklu: Vsak gospodarski subjekt podpiše izjavo o usposobljenosti pri INAO, ki ima tako register vseh subjektov, ki se ukvarjajo s pridelavo ZOP.

Čebula se goji na parcelah, ki jih INAO določi po položaju parcel in pogojev za proizvodnjo iz specifikacije ZOP. Vloge za določitev parcel se morajo vložiti do 31. decembra pred letom začetka gojenja.

Proizvajalec vsako leto poskrbi za:

prijavo gojenja, ki vključuje seznam parcel za sejanje in za presajanje čebule,

prijavo pridelka, ki vključuje natančne količine pridelane čebule po parcelah.

Proizvajalec skozi ves pridelovalni ciklus vodi knjigo gojenja, v katerega zapisuje posege na vsaki parceli.

Čebula z iste parcele se mora skladiščiti ločeno in imeti posebno identifikacijsko številko.

Proizvajalci in pakirnice vodijo register vhodnih in izhodnih proizvodov, s katerim je mogoče ugotoviti poreklo in namembno državo čebul ter količine, dane v promet. Ta register je na voljo uslužbencem, pristojnim za nadzor.

Čebula se trži v embalaži, na kateri so navedeni identifikacija pakirnice, datum pakiranja in številka ustrezne serije.

Pakirane serije se vzorčno organoleptično in po potrebi tudi analitično pregledajo.

4.5 Metoda pridobivanja: Čebula se seje, pridela in pakira znotraj območja proizvodnje, ki ga določa točka 4.3.

Semena:

Seme se pridobi iz čebulic vrste „Allium cepa L.“, in sicer sorte tradicionalne populacije sladke čebule v Sevenih:

pokončni listi modrikasto zeleno barve s povprečnim oprhom;

velika okrogla do rombasta čebulica z debelimi srednje trdimi luskolisti nežne površine z belim mesom in s suhimi luskolisti bisernate do bakrene barve;

povprečen čas zorenja;

vsebnost suhe snovi je nižja od 10 %.

Prej navedeni sorti ustrezajo semena registriranih sort cénol in toli ter semena, proizvedena na kmetiji.

Potek pridelave:

Pridelovalne prakse morajo omogočiti pridelavo trajne čebule s pravilnim premerom, ki ustreza opredeljeni sorti.

Seje se v gojitvenem prostoru od 1. januarja do 15. marca ob največji gostoti 1 200 sadik na m2.

Presaditev se opravi ročno od 15. aprila do 10. junija, ko imajo sadike 3 do 4 liste. Gostota nasada je omejena na 80 sadik na m2.

Dokler ne odpadejo suhi listi, se čebula zaliva redno in zmerno.

Pri gnojenju, ki mora biti zmerno, je treba uporabljati organske snovi. Mineralni dušik se vnese po delih najpozneje en mesec pred spravilom.

Uporaba sredstev proti klitju je prepovedana.

Čebule se pulijo in pobirajo ročno.

Pobiranje, ki poteka od avgusta do septembra, se začne, ko odpade 50 % suhih listov.

Poljedelski donos po parcelah ne sme preseči 100 ton na hektar.

Čebulo je treba po pobiranju sušiti. Sušenje poteka na parceli ali v sušilniku ali s kombinacijo obeh postopkov.

Čebula se shranjuje v suhem in zračnem prostoru ali hladilnici.

Po sušenju se korenine odrežejo, poškodovani listi ali listi, ki se zlahka odtrgajo, se odstranijo, da dobi čebula gladek in bleščeč videz. Steblo mora biti na otip suho.

Pakiranje poteka na geografskem območju, da se ohrani kakovost. Čebulo pakira proizvajalec ali jo dostavi pakirnici. S pakiranjem na območju se preprečijo čezmerni posegi v čebulo, tako da se ohranijo lastnosti čebule, zlasti zelo občutljivi nežni in prosojni listi, in na čebuli ne nastane nobena sprememba. Čebula, pakirana po 15. maju v letu po spravilu, ni upravičena do označbe „Oignon Doux des Cévennes“. Organoleptični in analitični pregled, ki zagotavlja skladnost čebule z organoleptičnimi lastnostmi, se opravi z naključnim vzorčenjem pakiranih serij.

Čebula se trži v originalni embalaži, ki se uporablja izključno za označbo „Oignon Doux des Cévennes“. Trženje se ne sme začeti pred 1. avgustom v letu spravila čebule.

4.6 Povezava: Na južnih pobočjih Sevenov, ki niso najprimernejša za kmetovanje in ne omogočajo ekstenzivne živinoreje, so se morali ljudje znajti, da so si lahko zagotovili samooskrbo s hrano. Sevenski kmetje so kljub neugodnim naravnim razmeram ovrednotili prostor s pridelovanjem užitnih kultur. Obdelovalne površine so čim bolje izkoristili in jih razširili s terasami po plastnicah, ki jih podpirajo nizki suhi zidovi. Terase se težnostno namakajo po kanalu, v katerega je speljana voda iz hudournikov nad terasami. Te terase se tradicionalno imenujejo „cébières“.

Na drugi strani so zaradi podnebnih razmer dali prednost kulturam, ki se lahko spravijo pred deževno dobo ob enakonočju.

Sladka čebula je tradicionalna zelenjadnica, ki je del dediščine območja in njenih prebivalcev.

Sistem njene pridelave, ki se je tako oblikoval, temelji na:

razgibanem svetu s strmimi pobočji. Z ureditvijo nekoliko globljih območij zamuljevanja v terase so ga lahko obvladali in zavarovali tla pred erozijo. Razgibani svet je eden od glavnih razlogov za ohranjanje teh teras. Še danes so stare terase okoli vasi in zaselkov priljubljeni kraj za pridelavo čebule;

rahli in propustni prsti, ki ni ugodna za zajedavce, in razmerah brez veliko bolezni rastlin. Narava tal in zelo zdrava mikroklima ne zahtevata kolobarjenja in na nekaterih terasah se čebula nepretrgano prideluje že več kot 50 let;

sredozemskem podnebju z močno poletno sušo in občasnim močnim dežjem. Temperature in osončenost izpostavljenih pobočij omogočajo razmeroma kratek ciklus gojenja, ki se začne zgodaj spomladi in omogoča dovolj zgodnje pobiranje, da se čebula lahko suši na polju pred jesenskim dežjem;

načinu pridelave, ki je tesno povezan z razmerami okolja: parcele so razdrobljene, mehanizacija ni možna. Tehnike so se tako prilagodile naravnim razmeram, uporablja se zlasti ročno presajanje z veliko gostoto, pobiranje z ročnim puljenjem …

Tudi izbira sort ustreza tej skladnosti med okoljem in kulturo: pridelovalci so z leti razvili rastline, ki so prilagojene krajevnim razmeram glede dobe rasti, shranjevanja, pa tudi okusa in zadovoljstva.

Celota značilnosti naravnega okolja je bila posebno naklonjena razvoju čebule, znanje in izkušnje sevenskih kmetov pa so se večkrat pokazali, ko so naravno okolje prilagodili pridelovanju tega proizvoda in so izboljšali rastlino z žlahtnjenjem, da bi izkoristili značilnosti okolja.

4.7 Nadzorni organ:

Naziv: Institut National de l'Origine et de la Qualité (INAO) Naslov: 51, rue d'Anjou F-75008 Paris Telefon: (33) 153 89 80 00 Telefaks: (33) 142 25 57 97 E-naslov: info@inao.gouv.fr





Naziv: D.G.C.C.R.F. Naslov: 59, bd Vincent Auriol F-75703 Paris Cedex 13 Telefon: (33) 144 87 17 17 Telefaks: (33) 144 97 30 37 E-naslov: C3@dgccrf.finances.gouv.fr

4.8 Označevanje: Na vsaki embalaži čebule je nalepka, ki vsebuje vsaj:

ime označbe porekla;

navedbo „zaščitena označba porekla“ ali „ZOP“, ki mora biti zapisana takoj pred imenom označbe ali za njim brez vmesnih navedb;

naziv pakirnice;

datum pakiranja;

identifikacijsko številko ustrezne serije.

(1) UL L 93, 31.3.2006, str. 12.